text: Trapholt? Her går det godt
  08 januar 2013 kl. 12.47
  Museet Trapholt i Kolding havde en stigning i besøgstallet på 38 pct. i 2012.
  Trapholt havde 84.655 gæster i 2012. Det er en stor fremgang sammenlignet med 2011, hvor museet havde 61.203 gæster. Stigningen er på 38%.
  Direktør Karen Grøn forklarer det med, at museet nu høster frugterne af flere års arbejde:
  - Vi har lanceret en ny og skarpere udstillingsprofil. Både Annette Meyers papirkjoler, Finn Juhls 100 års jubilæum og i særdeleshed den debatskabende udstilling "Kontroversielt" med fotografier er blevet vel modtaget af publikum. Folk har også fået øjnene op for, at der i samarbejde med folkeuniversitetet er kvalificerede foredrag og mulighed for at lære om design og kunst, siger hun.
  